
PATVIRTINTA
Užimtumo tarnybos prie Lietuvos Respublikos socialinės apsaugos ir darbo ministerijos direktoriaus 
2018 m. balandžio 27 d. įsakymu Nr. V-182
(Užimtumo tarnybos prie Lietuvos Respublikos socialinės apsaugos ir darbo ministerijos direktoriaus 
2022 m. rugsėjo 20 d. įsakymo Nr. V-293 redakcija)

VIEŠŲJŲ PIRKIMŲ SKYRIAUS NUOSTATAI 

I SKYRIUS
BENDROSIOS NUOSTATOS

1. Viešųjų pirkimų skyriaus nuostatai (toliau – Nuostatai) nustato Užimtumo tarnybos prie Lietuvos Respublikos Socialinės apsaugos ir darbo ministerijos (toliau – Užimtumo tarnyba) Viešųjų pirkimų skyriaus (toliau – Skyrius) statusą, uždavinius, funkcijas, teises, veiklos organizavimą ir atsakomybę bei veiklos kontrolę.
2.  Skyrius yra Užimtumo tarnybos struktūrinis padalinys, nesantis kitame struktūriniame padalinyje, tiesiogiai pavaldus ir atskaitingas Užimtumo tarnybos kancleriui. 
3. Skyrius savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro įsakymais, Užimtumo tarnybos direktoriaus įsakymais, kitais teisės aktais, susijusiais su nustatytų funkcijų vykdymu, ir šiais Nuostatais. 
4. Skyriaus struktūra nustatoma vadovaujantis Lietuvos Respublikos viešojo administravimo įstatymu ir Užimtumo tarnybos direktoriaus patvirtintu Užimtumo tarnybos pareigybių sąrašu. Skyriaus darbuotojų, dirbančių pagal darbo sutartis, (toliau – darbuotojai) kompetenciją, funkcijas, pavaldumą nustato jų pareigybių aprašymai.
5. Skyrius turi dokumentų blanką.

II SKYRIAUS
UŽDAVINIAI IR FUNKCIJOS

6. Skyriaus uždaviniai yra:
6.1. užtikrinti viešųjų pirkimų organizavimą ir vykdymą vadovaujantis Lietuvos Respublikos viešųjų pirkimų įstatymu bei kitais viešuosius pirkimus reglamentuojančiais teisės aktais.
6.2. užtikrinti su viešaisiais pirkimais susijusių dokumentų atitikimą teisės aktų reikalavimams.  
6.3. užtikrinti prevencinių priemonių vykdymą viešųjų pirkimų srityje, siekiant didinti viešųjų pirkimų vykdymo efektyvumą, skaidrumą bei laikytis Lietuvos Respublikos viešųjų pirkimų įstatymu nustatytos viešųjų pirkimų vykdymo tvarkos.
7. Skyrius, įgyvendindamas jam nustatytus uždavinius, vykdo šias funkcijas:
7.1. viešųjų pirkimų organizavimo ir vykdymo srityje:
7.1.1. kaupia, apibendrina ir sistemina Užimtumo tarnybos struktūrinių padalinių teikiamą informaciją apie planuojamus atlikti viešuosius pirkimus; 
7.1.2. nustatytais terminais sudaro metinį viešųjų pirkimų planą bei pirkimų suvestinę ir ją paskelbia Centrinėje viešųjų pirkimų informacinėje sistemoje (toliau – CVP IS);
7.1.3. organizuoja skelbiamos informacijos pagal nustatytus skelbiamos informacijos privalomuosius reikalavimus, skelbimų standartinių formų ir reikalavimų rengimą, įforminimą, pateikimą ir paskelbimą;
7.1.4. dalyvauja viešųjų pirkimų komisijų (toliau – Komisija)  veikloje, organizuoja jų techninį aptarnavimą;
7.1.5. pagal patvirtintą Komisijos reglamentą atlieka Komisijos ir pirkimų organizatorių funkcijas, vykdant prekių, darbų ir paslaugų viešuosius pirkimus Užimtumo tarnybos poreikiams tenkinti;
7.1.6. organizuoja ir užtikrina prekių, paslaugų ir darbų viešųjų pirkimų verčių skaičiavimą, tvarko viešųjų pirkimų verčių apskaitą;
7.1.7. organizuoja Bendrojo viešųjų pirkimų žodyno (BVPŽ) kodų priskyrimą atitinkamiems prekių, paslaugų ar darbų pirkimams;
7.1.8. parenka, prekių, paslaugų ir darbų viešojo pirkimo būdą;
7.1.9. nustato pasiūlymų pateikimo terminus ir laiką;
7.1.10. esant poreikiui, parenka konsultantus arba ekspertus pirkimo dokumentams ir/ar pagrindinėms pirkimo sąlygoms rengti;
7.1.11. organizuoja tiekėjų pasiūlymų vertinimą, analizę ir palyginimą, nagrinėja jų pretenzijas, susijusias su viešaisiais pirkimais; 
7.1.12. vykdo prekių, paslaugų ir darbų viešuosius pirkimus per centrines perkančiąsias organizacijas;
7.1.13. atlieka kitus Lietuvos Respublikos viešųjų pirkimų įstatyme numatytus veiksmus, kurie reikalingi pirkimams organizuoti ir vykdyti; 
7.2.  su viešaisiais pirkimais susijusių dokumentų rengimo srityje:
7.2.1. tvarko Užimtumo tarnybos direktoriaus ar jo įgalioto asmens patvirtintų viešųjų pirkimų paraiškų apskaitą pagal metinį viešųjų pirkimų planą;
7.2.2. rengia prekių, paslaugų ir darbų viešųjų pirkimų dokumentus arba organizuoja jų parengimą ir koordinuoja jų derinimą;
7.2.3. nustatyta tvarka teikia Komisijai parengtus ir suderintus su atitinkamu Užimtumo tarnybos struktūriniu padaliniu, kuris iniciavo pirkimą, pirkimo dokumentus; 
7.2.4. teikia viešųjų pirkimų dokumentus tiekėjams;
7.2.5. Lietuvos Respublikos viešųjų pirkimų įstatymo nustatyta tvarka informuoja suinteresuotus pirkimo dalyvius apie pirkimo procedūrų eigą bei rezultatus;
7.2.6. rengia viešųjų pirkimų sutartis su pirkimų laimėtojais ir organizuoja jų pasirašymą bei paskelbimą Lietuvos Respublikos viešųjų pirkimų įstatymo nustatyta tvarka; 
7.2.7. konsultuoja pirkimo iniciatorius, pirkimo organizatorius ir Komisijos  narius viešųjų pirkimų dokumentų rengimo ir procedūrų vykdymo klausimais; 
7.2.8. rengia ir teikia informaciją kontroliuojančioms organizacijoms, tiekėjams, Užimtumo tarnybos kancleriui ir Užimtumo tarnybos direktoriui;
7.2.9. renka, kaupia ir analizuoja informaciją apie numatomus bei atliekamus pirkimus, sudarytas pirkimų sutartis, rengia viešųjų pirkimų ataskaitas pagal patvirtintas tipines formas ir reikalavimus ir nustatyta tvarka teikia jas Užimtumo tarnybos kancleriui, Užimtumo tarnybos direktoriui bei valstybės institucijoms ir įstaigoms; 
7.2.10. kaupia informaciją apie finansiniais metais atliktus mažos vertės pirkimus, rengia ir nustatyta tvarka teikia valstybės institucijoms ir įstaigoms per finansinius metus atliktų mažos vertės pirkimų ataskaitas; 
7.3. vykdydamas prevencines priemones viešųjų pirkimų srityje:
7.3.1. organizuoja, koordinuoja ir kontroliuoja Užimtumo tarnybos sudarytų Komisijų atliekamus viešuosius pirkimus tam, kad būtų užtikrinti Užimtumo tarnybos poreikiai, skatina konkurenciją, siekia, kad taupiai ir racionaliai būtų naudojamos viešiesiems pirkimams skirtos lėšos; 
7.3.2. tikrina kvalifikacinių reikalavimų tiekėjams, techninių specifikacijų, viešųjų pirkimų sutarčių projektų atitiktį Lietuvos Respublikos viešųjų pirkimų įstatymo principams ir reikalavimams;
7.3.3. konsultuoja pirkimų organizatorius viešųjų pirkimų  procedūrų vykdymo klausimais;
7.3.4. užtikrina, kad atliekant viešuosius pirkimus Užimtumo tarnyboje būtų laikomasi Lietuvos Respublikos viešųjų pirkimų įstatymo ir kitų su juo susijusių teisės aktų reikalavimų, vykdo šių teisės aktų pažeidimų prevenciją, siekia, kad Užimtumo tarnybos organizuojami prekių, paslaugų bei darbų viešieji pirkimai būtų atliekami laikantis lygiateisiškumo, nediskriminavimo, abipusio pripažinimo, proporcingumo ir skaidrumo principų;
7.3.5. analizuoja ir vertina Užimtumo tarnybos viešųjų pirkimų sistemą, rengia pasiūlymus, kaip ją tobulinti; kaupia ir analizuoja informaciją apie atliktus arba nutrauktus viešuosius pirkimus, apibendrina rezultatus bei padarytas klaidas, jų priežastis ir tobulina pirkimo dokumentus, procedūrų vykdymą, atliekant naujų viešųjų pirkimų procedūras; rengia ir teikia pasiūlymus dėl viešųjų pirkimų operatyvumo didinimo, jų organizavimo tvarkos tobulinimo, siekiant užkirsti kelią galimiems Lietuvos Respublikos viešųjų pirkimų įstatymo pažeidimams;
8. Skyrius taip pat vykdo šias funkcijas:
8.1. įgyvendina Užimtumo tarnybos direktoriaus įsakymus, Užimtumo tarnybos direktoriaus ir Užimtumo tarnybos kanclerio pavedimus;
8.2. dalyvauja darbo grupėse ir komisijose konkrečioms užduotims atlikti bei pasitarimuose;
8.3. nustato Skyriaus poreikį pirkimams ir dėl jo rengia pirkimų paraiškas;
8.4. pagal kompetenciją dalyvauja įgyvendinant kitų struktūrinių padalinių veiklos procedūras;
8.5. pagal kompetenciją vykdo išankstinę ir einamąją finansų kontrolę;
8.6. nustato Skyriaus darbuotojų mokymo bei kvalifikacijos tobulinimo poreikį ir teikia Užimtumo tarnybos Žmogiškųjų išteklių valdymo skyriui;
8.7. analizuoja Skyriaus funkcijų vykdymui reikalingų duomenų poreikį, formuluoja pasiūlymus ir rengia užduotis programinės įrangos kūrimui ir tobulinimui, dalyvauja testuojant sukurtą programinę įrangą;
8.8. rengia Užimtumo tarnybos teisės aktų ir kitų dokumentų projektus Skyriaus kompetencijai priskirtais klausimais;
8.9. vizuoja Užimtumo tarnybos įsakymų, sutarčių projektus ir kitus dokumentus Skyriaus kompetencijai priskirtais klausimais;
8.10. pildo Skyriaus darbuotojų darbo laiko apskaitos žiniaraščius;
8.11. tvarko Skyriaus veiklos dokumentus, užtikrina tinkamą dokumentų saugojimą, naikinimą ir perdavimą į archyvą;
8.12. vykdo kitas teisės aktų nustatytas funkcijas Skyriaus kompetencijai priskirtais klausimais.

III SKYRIUS
 SKYRIAUS TEISĖS

9. Skyrius, įgyvendindamas jam nustatytus uždavinius ir vykdydamas jo kompetencijai priskirtas funkcijas, turi teisę:
9.1. gauti iš Užimtumo tarnybos kitų struktūrinių padalinių, kitų valstybės ir savivaldybių institucijų ir įstaigų kitų juridinių ir fizinių asmenų informaciją bei duomenis Skyriaus kompetencijai priskirtais  klausimais;
9.2. tikrinti, kaip sudarytos Komisijos laikosi nustatytosios viešųjų pirkimų vykdymo tvarkos;
9.3. teikti Užimtumo tarnybos kancleriui pasiūlymus Skyriaus kompetencijai priskirtais  klausimais;
	9.4. rengti Užimtumo tarnybos direktoriaus įsakymų projektus Skyriaus kompetencijai priskirtais  klausimais;
9.5. atstovauti Užimtumo tarnybai valstybės institucijose, įstaigose bei užsienyje Skyriaus kompetencijai priskirtais  klausimais;
9.6. rengti pasitarimus, organizuoti ar dalyvauti organizuojant seminarus, kitus renginius su Skyriaus veikla susijusiose srityse;
9.7. Lietuvos Respublikos įstatymų ir kitų teisės aktų nustatyta tvarka gauti informaciją ir duomenis, kurie yra valstybės, komercinė ar gamybinė paslaptis, jei tokia informacija ir duomenys yra būtini Skyriaus funkcijoms vykdyti; 
9.8. įforminti Skyriaus blanke ir pasirašyti siunčiamus ar vidaus dokumentus Skyriaus kompetencijai priskirtais klausimais, siekiant operatyviai įgyvendinti Skyriui pavestus uždavinius ir funkcijas.

IV SKYRIUS
SKYRIAUS VEIKLOS ORGANIZAVIMAS

10. Skyriaus darbas organizuojamas vadovaujantis metų veiklos planais, Užimtumo tarnybos kanclerio, Užimtumo tarnybos direktoriaus pavedimais ir rezoliucijomis.
11. Skyriaus veiklą organizuoja Skyriaus vedėjas (toliau – Vedėjas).
12. Vedėjas yra tiesiogiai pavaldus Užimtumo tarnybos kancleriui.
13. Vedėjas:
13.1. planuoja ir organizuoja Skyriaus darbą: paskirsto užduotis Skyriaus darbuotojams bei kontroliuoja jų vykdymą, teikia pasiūlymus Užimtumo tarnybos kancleriui dėl Skyriaus veiklos tobulinimo; 
13.2. rengia Skyriaus nuostatus ir Skyriaus darbuotojų pareigybės aprašymus, suderina juos su Užimtumo tarnybos kancleriu;
13.3. atsako už Skyriui pavestų uždavinių ir funkcijų atlikimą;
13.4. teikia Užimtumo tarnybos kancleriui pasiūlymus dėl:
13.4.1. vidaus darbo tvarkos dokumentų rengimo;
13.4.2. Skyriaus nuostatų ir pareigybių skaičiaus;
13.4.3. Skyriaus darbuotojų veiklos vertinimo;
13.4.4. darbuotojų kvalifikacijos kėlimo;
13.4.5. komisijų ir darbo grupių specialioms užduotims vykdyti sudarymo ir kitais klausimais;
13.5. teikia pasiūlymus Užimtumo tarnybos direktoriui dėl Skyriaus darbuotojų skatinimo, drausminių nuobaudų jiems skyrimo;
13.6. nustatyta tvarka atsiskaito Užimtumo tarnybos kancleriui už Skyriaus veiklą;
13.7. atsako už viešai privalomos skelbti informacijos turinio parengimą ir viešinimą;
13.8. vykdo kitas Vedėjo pareigybės aprašyme ir kituose teisės aktuose nustatytas funkcijas bei pagal kompetenciją vykdo Užimtumo tarnybos Užimtumo tarnybos kanclerio ir Užimtumo tarnybos direktoriaus pavedimus.
14. Laikinai nesant Vedėjo, teisės aktų nustatyta tvarka jo funkcijas laikinai vykdo Užimtumo tarnybos direktoriaus paskirtas asmuo.
15. Skyriaus darbuotojai tiesiogiai pavaldūs ir atsiskaito už pavedimų vykdymą Vedėjui.
16. Skyriaus darbuotojai atlieka pareigybės aprašyme nustatytas funkcijas, vykdo pavestas užduotis.
17. Skyriaus veiklą kontroliuoja Užimtumo tarnybos kancleris teisės aktų nustatyta tvarka.

V SKYRIUS
BAIGIAMOSIOS NUOSTATOS

18. Skyrius Lietuvos Respublikos įstatymų ir kitų teisės aktų nustatyta tvarka pertvarkomas, reorganizuojamas ar likviduojamas Užimtumo tarnybos direktoriaus sprendimu.
	19. Su šiais nuostatais pasirašytinai supažindinami visi Skyriaus darbuotojai.
	20. Šie nuostatai gali būti keičiami ir (ar) papildomi Užimtumo tarnybos direktoriaus sprendimu.

––––––––––––––––––––
